Saak oor gesteelde tjello van rol geskrap | Netwerk24
Saak oor gesteelde tjello van rol geskrap
Deur Mike van Rooyen 24 Februarie 2020 20:40
Die saak teen die student van die Universiteit van die Vrystaat (UV) wat na bewering die waardevolle tjello van prof. Frederick Fourie, oudrektor van die universiteit, gesteel het, is van die hofrol van die Bloemfonteinse landdroshof verwyder.
Dit kom nadat die polisie vir 'n tweede keer nagelaat het om die dossier van die ondersoek na die klag van diefstal teen Xabiso Ndleneni (26) van Parkwes in die stad na die hof te bring.
Phophi Madiehe, sy regsverteenwoordiger, het Maandag voor landdros Johandi Gouws aansoek gedoen dat die saak van die hofrol verwyder word. Gouws het die aansoek toegestaan.
Dossiere is nie beskikbaar nie
Cecilia Matgong, die aanklaer, het gesê dit is die vierde van sewe verhore wat van die hofrol verwyder is omdat die dossiere nie beskikbaar is nie.
Sy het gesê selfoonboodskappe is dié oggend aan die ondersoekbeamptes gestuur. Hulle het nie eens geantwoord nie.
Net voor Ndleneni se verskyning het twee mans luidkeels buite die hof hul vreugde laat hoor toe die dossier teen hulle ook nie beskikbaar was nie en hulle sonder enige aanklagte teen hulle uit die hof gestap het.
* Dié situasie van dossiere wat nie beskikbaar is nie, gebeur daagliks in van die Bloemfonteinse landdroshowe.
Lees ook: Oud-musiekstudent in hof ná tjello verdwyn
* Oud-rektor kry tjello ná student dit wou verkwansel
Na verneem word, moet die polisie die kantoor van die direkteur van openbare vervolging se toestemming vra om só 'n saak weer op die hofrol te kry.
Tjello was swart gespuitverf
In baie gevalle gebeur dit glo nie.
As die dossier in Ndleneni se geval opgespoor word, die nodige toestemming verkry word en Ndleneni opgespoor kan word, sal hy gedagvaar word om weer in die hof te verskyn.
* Die tjello is vroeg verlede maand in 'n studentehuis in Parkwes opgespoor nadat dit glo teen R6 000 op Facebook geadverteer is. Dit is intussen swart gespuitverf.
Die Italiaans vervaardigde Enzo Lassi-tjello was 51 jaar lank Fourie se eerste en enigste tjello. Dit is duisende rande werd.
Dit is ná 'n uitvoering van die Vrystaatse Simfonieorkes in September verlede jaar in die Odeion-teater op die kampus van die UV gesteel.
Fourie was 'n gasheer op 'n geselligheid ná die konsert en hy het sy tjello agter die verhoog gelos, waar al die musici gewoonlik hul instrumente uit- en inpak.